Þrjár íslenskar landsliðskonur eru komnar í 8-liða úrslit Meistaradeildar Evrópu í fótbolta. Seinni leikir 16-liða úrslitanna fóru fram í gær.
Karólína Lea, sem er 19 ára, gekk til liðs við Bayern Munchen í upphafi árs frá Breiðabliki. Hún spilaði allan leikinn í gær þegar Bayern vann Kazygurt frá Kasakstan 3-0 í seinni leik liðanna í 16-liða úrslitum. Bayern er þar með komið í 8-liða úrslit. Sara Björk Gunnarsdóttir, landsliðsfyrirliði, spilaði 60 mínútur í 3-1 sigri ríkjandi Evrópumeistara Lyon á Bröndby þegar Lyon tryggði sig áfram í 8-liða úrslitin í dag. Þá lék Glódís Perla Viggósdóttir allan leikinn með Rosengård í 2-0 sigri á Pölten frá Austurríki og Rosengård er komið áfram í átta liða úrslitin. Þá eru Wolfsburg, Chelsea og Barcelona einnig komin áfram. Síðustu tveir leikir átta liða úrslitanna fara fram í næstu viku en dregið verður í átta liða úrslitin á morgun.
Og í 16-liða úrslitum Meistaradeildar karla í fótbolta tryggðu Liverpool og PSG sig örugglega áfram í gærkvöld. Liverpool vann tvö núll sigur á Leipzig, og því samanlagt 4-0 í einvíginu. PSG og Barcelona mættust í seinni leik liðanna, en sá fyrri fór 4-1 fyrir PSG á Spáni. Liðin gerðu svo 1-1 jafntefli í gær og PSG fer því áfram í átta liða úrslitin á samtals 5-2 sigri í einvíginu.
Valur vann heimasigur á Keflavík í toppslag liðanna í Dominos-deild kvenna í körfubolta í gærkvöld. Valskonur unnu með þrettán stiga mun, 80-67, og eru nú með tveggja stiga forskot á toppnum á Keflavík sem á þó leik til góða. Þá burstuðu Haukar KR á Ásvöllum 120-77, Haukar eru nú með 18 stig í 3. sæti en KR er á botninum með tvö stig. Þá þurfti að fresta tveimur leikjum vegna veðurs.
Handknattleiksdeild Fram hefur staðfest að Einar Jónsson tekur við karlaliði liðsins á ný á næstu leiktíð. Félagið hefur ákveðið að láta Sebastian Alexandersson fara eftir yfirstandandi leiktíð. Einar hóf þjálfaraferil sinn í Safamýri og gerði karlaliðið að Íslandsmeisturum árið 2013 og kvennaliðið að bikarmeisturum 2010 og 2011.